Ghazali Sumantri

Ghazali Ramli atau lebih terkenal sebagai Ghazali Sumantri (1930 - 1 Januari 2001) merupakan seorang pelakon filem Melayu era hitam putih, yang paling dikenali dengan memainkan watak sultan dengan memainkan watak raja dalam trilogi Aladdin bersama Ali Rahman, Mariam, Jaafar Shah dan M. Amin. 

Pernah bekerja sebagai seorang anak kapal sebelumnya. Selepas menceburkan diri ke dalam bidang lakonan, beliau telah berlakon dalam 70 buah filem sepanjang kerjayanya. Ghazali telah meminati bidang seni sejak zaman kanak-kanaknya lagi, sebelum bekerja sebagai anak kapal. Sungguhpun begitu, minatnya dalam bidang seni membuatkan beliau sering berulang-alik ke Studio Cathay-Keris Film Productions apabila berehat antara pelayaran sebagai anak kapal. Di sana, perwatakan dan gayanya telah menarik minat pihak studio dan dia telah mendapat peluang untuk berlakon, dan sejak dari itu, dia tidak lagi menoleh ke belakang.

Kehidupan awal 
Ghazali telah berjinak dalam bidang seni sejak remaja lagi, bila mana dia melibatkan diri dalam pertunjukan bangsawan yang diadakan di Kedah, tempat asalnya. Bagaimanapun minatnya itu terpaksa dipendamkan apabila beliau mula bekerja sebagai anak kapal dan sering dalam perlayaran untuk tempoh yang panjang. Bagaimanapun, beliau masih menyimpan minat dalam bidang seni dan beliau sering  berulang-alik ke Studio Cathay Kris untuk bertemu dengan pelakon pujaannya.

Ketika beliau berada di sana, Kasim Kamil, adik kepada Salleh Kamil telah tertarik dengan bakat dan perwatakan yang ada padanya, dan telah menawarkan peluang kepadanya untuk menjadi pelakon pada awal 60-an.

Kerjaya dan anugerah 
Ghazali bin Ramli pertama sekali berlakon dalam filem Tas Tangan Wanita arahan L. Krishnan sebelum muncul sebagai hero menerusi filem Darahku. Kemunculannya dalam kebanyakan filem menampilkan Ghazali sebagai pelakon utama atau sebagai pelakon pembantu yang semuanya mendapat sambutan menggalakkan daripada para penonton.

Selain itu, beliau turut berlakon dalam Hang Jebat, dan seterusnya filem lain-lain yang melonjakkan namanya ialah filem Kalong Kenangan pada tahun 1964, Cempaka Biru, Bunga Tanjong, Pontianak Gua Musang, Dang Anom, Mata Syaitan, Raja Bersiong, Tun Fatimah, Nasib Do Re Mi dan Yatim Mustapha.

Selepas berada di Singapura selama 15 tahun, termasuk 12 tahun menjadi pelakon filem, allahyarham telah meninggalkan Studio Cathay Kris pada tahun 1969 dan kembali ke Kuala Lumpur. Beliau berhenti berlakon ketika berada di Kuala Lumpur.

Semasa di Kuala Lumpur, Allahyarham menjadi kakitangan sambilan TV Malaysia dan bertugas di unit pengalihan suara.

Tidak lama kemudian, Allahyarham terus menerima undangan daripada rakan lamanya, pelawak Mat Sentol untuk kembali ke dunia perfileman sebagai penolong pengarah dalam filem Penagih Dadah dan kemudiannya dalam filem Mat Tenggek pada tahun 1979.

Bertolak dari situ, Allahyarham terus diberi kepercayaan untuk menjadi penolong pengarah untuk filem Ribut Di Hujung Senja arahan Ed Osmera dan Pagar-Pagar Cinta arahan A. R. Badul.

Kematian
Ghazali telah menghembus nafas terakhir pada sambutan Tahun Baru 1 Januari 2001 pada usia 71 tahun, pukul 8.30 malam, di rumah saudaranya di Bandar Baru Kulim, Kedah, kerana sakit jantung, radang sendi (ghaut) dan angin ahmar.

Filemografi

Filem

Sebagai pelakon

Sebagai penolong pengarah

Rujukan

Pautan luar
 

Kelahiran 1930
Kematian 2001
Orang dari Kedah
Muslim Malaysia
Orang Malaysia berketurunan Melayu
Pelakon lelaki Malaysia
Pelakon lelaki Malaysia abad ke-20
Kematian akibat serangan jantung
Kematian akibat angin ahmar